### PÁLYÁZATI FELHÍVÁS

### Pályázati feltételek a 2019/20-as tanévi

### Erasmus tanulmányi célú hallgatói mobilitás programhoz

### a Szent István Egyetem

### KERTÉSZETTUDOMÁNYI KARÁN

**Pályázatok benyújtási határideje: 2018. március 12. kedd, 12:00**

**Pályázatok benyújtási helye:** Villányi út 35-43. K épület fsz. 16. (esetleg a fsz. 15-ben is leadható)

**Pályázatok benyújtási formája:** személyesen vagy megbízott által, illetve postai úton (ebben az esetben a postabélyegző számít). Elektronikus formában csak az on-line űrlapot kell elküldeni a megadott felületen. A kinyomtatott jelentkezési lapot és kért dokumentumokat **átlátszó tasakban** (genoterm) kérjük leadni, e-mailben elküldve nem fogadjuk el.

**Kihez lehet fordulni a kérdésekkel:**

**Végváriné dr. Kothencz Zsuzsanna kari koordinátor,** kothencz**.**zsuzsanna@kertk.szie.hu

(KETK Dékáni Hivatal K épület fsz. 16, hétfő és csütörtök 9.00-12.00, 13-15.00, Tel: 06 1 3057314)

**Pályázhatnak:**

Minden beiratkozott hallgató pályázhat, ha az Erasmus általános feltételeinek megfelel.

(magyar állampolgár, kiutazás időpontjában fennálló hallgatói jogviszony, megfelelő nyelvtudás)

**Tevékenységek:**

Engedélyezett a szakdolgozat/diplomamunka írás is MSc ill. P(amennyiben a fogadóintézmény és az /itthoni témavezető is hozzájárul). Ebben az esetben a tanulmányi szerződésben a hallgató nem kurzusokat sorol fel, hanem a szakdolgozat/diplomamunka címét, valamint mindkét témavezető nevét (a külföldi partnerintézményből, illetve a karról).

**Az intézményválasztással kapcsolatos megkötések, ajánlások**:

A jelentkezők a partner egyetemeink egyikén a 2019-20-es tanév őszi/tavaszi félévében folytathat résztanulmányokat (partner lista a felhívási dokumentumok közt található)

A Humboldt, a TUM, BOKU és Bolognai Egyetem esetében előnyt élveznek a kertészmérnök MSc szakra járó hallgatók.

**Javasolt** **mobilitási időpont:**

Kurzusok felvétele esetén nincsenek preferált félévek. Szakdolgozat/diplomamunka írás esetén csak a képzési idő utolsó évére lehet pályázni: azaz a kiutazáskor a BSc-n a 6 és 7. féléves, MSc-n a 3. és 4. féléves lehet a dolgozat író hallgató, illetve PhD hallgatók előzetes egyeztetés alapján a képzésük bármely szakaszában mehetnek dolgozatuk írására a partner intézményekbe.

**Az Erasmus tanulmányok (tárgyak) itthoni elfogadtatásával kapcsolatos előzetes figyelmeztetések, tanácsok:**

**Beiratkozás**

Mivel az Erasmus pályázó a külföldi részképzés félévében beiratkozott hallgató kell, hogy legyen a Szent István Egyetemen, ezért IRATKOZZON BE a képzés regisztrációs hetében a Neptunon keresztül.

Javasolt: egyéni tanrend kérése a Neptunon keresztül, figyeljenek a határidőkre!

**Itthoni tárgyfelvétel**

* Ha itthoni tárgyakat vesz fel, azt a regisztrációs, vagy az azt követő héten NEPTUN-ban tegye meg!
* Figyelem! A felvett, de nem teljesített tárgyakért a vonatkozó díjtételt meg kell fizetni!
* Ha csak a kinti tárgyait akarja elfogadtatni az adott félévre, és ezért nem vesz fel itthoni tárgyakat, akkor feltétlenül vegye fel a kapcsolatot a tárgyfelvételi időszakban a Dékáni Hivatalban a tanulmányi ügyintézőjével.

**Tárgyelfogadtatás**

Kiutazás előtti teendők:

KÉRELEM formanyomtatvány egyéni tanrendre

* Neptunból letölthető, kitöltés után elektronikusan kell benyújtani a Neptunon keresztül
* Egyéni tanrend esetén az itthon felvett tárgyat a vizsgaidőszak utolsó napjáig teljesíteni kell (oktatóval előtte egyeztetés szükséges)!

Hazaérkezés utáni teendők:

* Tárgybefogadtatási kérelem benyújtása visszaérkezés után azonnal (Neptunban intézendő). A tárgyelfogadtatás a fogadó intézmény által kiállított hivatalos Transcript of Records dokumentum alapján történik. Tárgyat csak kredittel és érdemjeggyel tudunk elfogadni, (szükséges hozzá a külföldi értékelési rendszer ECTS magyarázata). A Kreditátviteli Bizottság döntését követően a befogadott eredmények a Dékáni Hivatal által kerülnek beírásra a NEPTUN-ba.
* Célszerű a Transcript of Records dokumentumot személyes elkérni a fogadó intézmény koordinátorától, ha lehetséges – ezzel rengeteg időt spórolhat!

**HATÁRIDŐ**: Legkésőbb a következő félév regisztrációs hetének végéig! A kiutazás féléve szerinti vizsgaidőszak utolsó napját követően a tárgyak befogadása csak a következő aktív félévre történhet meg!

**A benyújtandó pályázati anyag:**

* **Kitöltött, kinyomtatott jelentkezési lap, fényképpel** ellátva **1 példányban, elérése itt:**

https://goo.gl/forms/dCcywM7CkE4IxtMe2

* **Tanulmányi eredmények – Neptunból kinyomtatva** (Tanulmányok/tanulmányi átlagok oldalainak Print screen nyomtatott változata a teljesített félévekre vonatkozóan) Hitelesíttetni nem kell.
* **Korábbi diploma másolata,** ha van**,**
* **Aktív hallgatói jogviszony igazolása a tanulmányi osztályról** 1pld**,**
* **Szaktanári ajánlás (tanszékvezető, konzulens/témavezető)** magyarul és a tanulmányok nyelvén eredeti aláírással ellátva 1pld,
* **Motivációs levél magyarul ill. a tanulmányok nyelvén** 1pld,
* **A nyelvtudást igazoló dokumentumok – tanulmányok nyelve** 1 pld,
* **A nyelvtudást igazoló dokumentumok – további nyelv(ek)** 1-1 pld
  + - A bizonyítványokról másolatot kérünk, melyet nem szükséges hitelesíttetni.
    - Ha a nyelvtudást a Nyelvi Tanszék igazolja, akkor a tanszéki igazolást fejléc/céges papíron, pecséttel aláírással és dátummal ellátva kérjük.
    - A legalább B2 szintű nyelvtanfolyam elvégzését nyelviskola vagy magántanár igazolhatja (fejléc/céges papír, pecsét, aláírás, dátum).A legalább 2 félév szakfordító képzés és az egyetemen végzett legalább 3 félévnyi nyelvi kurzus bizonyítása vagy a Neptunból kinyomtatva Print screen változatban (minden elvégzett félévre vonatkozóan) vagy a papír formátumú index vonatkozó oldalainak másolatával történik
    - Elegendő minden nyelvből a legmagasabb szintű igazolást benyújtani.
    - A le nem igazolt nyelvtudást nem tudjuk beszámítani a pályázat elbírálásakor!
* **Igazolások az egyéb szakmai és közéleti, közösségi tevékenységekről**:
  + - Csak az igazolást kiállító iroda/tanszék fejléces papírjára nyomtatva, ill. az arra jogosult személy aláírásával és pecsétjével ellátva fogadható el. A szabályosan le nem igazolt szakmai tevékenységet nem tudjuk beszámítani a pályázat elbírálásakor!
    - Az elfogadható tevékenységek körét külön melléklet tartalmazza.
* **A tanulmányi (vagy szakdolgozat-írási) program terve:** 
  + - Intézményenként max. 1 oldalon, 1 példányban, a tanulmányok nyelvén, nyomtatva. Tartalmazza a fogadóintézmény kínálatából kiválasztott, külföldön elvégezni kívánt tantárgyak felsorolását.
    - A szakdolgozat-írási célból kiutazni kívánó pályázók a tantárgylista helyett szakdolgozati tervet készítenek, melyet az itthoni témavezetőjükkel (tanszékkel/karral) jóváhagyatnak. A témavezető/tanszék/kar igazolása azt is tartalmazza, hogy támogatják a pályázót a külföldi szakdolgozat-írást illetően.
* **Europass önéletrajz** (a www.europass.hu oldalról letölthető) tanulmányok nyelvén 1 példányban
* **Europass motivációs levél magyarul és a tanulmányok nyelvén** (nyelvenként).
* **Igazolványképek:** 2 db egyik felragasztva a jelentkezési lap példányára (az egyik lehet másolat)

A felsorolt dokumentumokból az itt megjelölt mennyiséget kell leadni (nem többet!), függetlenül a megpályázott intézmények számától.

A teljes Erasmus pályázati anyagot minden esetben a kari Erasmus Irodában (KETK Dékáni Hivatal K épület fsz.16. szoba) kell leadni – egy átlátszó, lefűzhető mappában, a megadott határidőig.

**A pályázat és a bírálat** folyamata (a változtatás jogát fenntartjuk, amennyiben a SZIE központi pályázat úgy kívánja):

A pályázat két fordulóból áll.

Az **első fordulóban** (2019. febr.21 – márc 12.) a pályázók benyújtják a teljes (!) pályázati anyagaikat a Villányi út 35-43. K épület fsz. 16. alatt, a kari koordinátornál.

A pályázat **második fordulójaként szóbeli** fordulót tartunk **2019. március 18 és 21**. között.

(A szóbeli meghallgatás egy kari bizottság előtt, a tanulmányok nyelvén történik. A bizottság összetétele: 1/2 fő kari oktató, 1 fő HÖK képviselő, 1 fő Erasmus koordinátor. A kari szóbeli meghallgatáson a bizottság azt pontozza, hogy a hallgató mennyire motivált, illetve alkalmas-e arra, hogy a megpályázott intézményben Erasmus tanulmányokat folytasson.)

A beadott pályázati anyagot a **mellékelt pontozási rendszer** szerint értékeljük.

A részeredmények összesítése után elkészül a campus rangsor, melyben a legjobbaktól elindulva kiosztásra kerülnek a szerződések alapján rendelkezésre álló helyek, annak figyelembe vételével, hogy a pályázók milyen intézményi preferencia sorrendet állítottak fel.

**Az eredmények közzététele**

A pályázat összesített eredményét (pontszámokat) **várhatóan 2019. március 22-ig** kifüggesztjük a faliújságra, és feltesszük a kari honlapra Neptun kóddal.

**A fellebbezés módja:**

Írásban, kérvény formájában a kari koordinátornak címezve a Dékáni Hivatalba benyújtva **március 25- 12:00 óráig**.

**Végleges eredmény a fogadó helyekkel várhatóan: április közepe.**

**A Kertészettudományi Kar hallgatóira vonatkozó Erasmus pontozási rendszer**

Összpontszám: maximum 100 pont

*Tanulmányi átlag (ösztöndíj index)*: maximum 30 pont

(Az első éves BSc hallgatóknál az első félév zárása utáni elért eredményt vesszük figyelembe, a felsőbb évfolyamokon a pályázat beadása előtt lezárt félévek eredménye számít)

|  |  |
| --- | --- |
| **Átlag átlag** | **pont** |
| 4,01-5,00 | **30** |
| 3,51-4,00 | **25** |
| 3,01-3,50 | **20** |
| 2,66-3,00 | **15** |
| 2,51-2,65 | **10** |
| 2,5-ig | **0** |

*Nyelvtudás / a tanulmányok nyelve*: maximum 20 pont

Felső általános vagy szakmai komplex nyelvvizsga 20 pont

Felső általános vagy szakmai írásbeli vagy szóbeli 19 pont

Közép általános vagy szakmai komplex 18 pont

Közép általános vagy szakmai írásbeli vagy szóbeli 16 pont

Nyelvi tanszéki igazolás EN, DE, FR, IT, ES, PT 12 pont

Az egyetemen végzett legalább 3 félév 12 pont

Nyelviskolában végzett legalább közép szintű (B2) tanfolyam 10 pont

Tanszéki igazolás alatt Budai Campus Nyelvi Tanszékétől (illetve ha az adott nyelvet a Budai Campuson nem oktatják, akkor a Pesti Campus nyelvi lektorátusától származó oktatói igazolást kell érteni, mely tanszéki/lektorátusi fejléces papíron, aláírással – pecséttel ellátva készül, és nyilatkozik a hallgató nyelvtudásáról: megfelelő-e az adott nyelven, egyetemi szinten folytatandó külföldi tanulmányokhoz.

*Nyelvtudás / más nyelv*: maximum 7 pont

A tanulmányok nyelvén kívül…

+ 2 nyelvvizsga (min. középfok) 7 pont, + 1 felsőfok 7 pont; + 1 középfok 6 pont; + 1 tanszéki igazolás 4 pont; + egyetemen végzett min. 3 félév 4 pont, + szakfordító képzés min. 2 félév 4 pont

Ezeket az igazolásokat is le kell adni, de itt már nem számít, szakmai vagy általános, ill., hogy írásbeli, szóbeli vagy komplex típusú-e a nyelvvizsga.

*Egyéb szakmai tevékenység*: maximum 18 pont, egyenként 3 pont, egy kategória max. 6 pont lehet.

Idegen nyelven végzett szakmai (nem nyelvi és nem országismereti v. kulturális) kurzus;

Szakkollégiumban vagy más egyetemhez köthető fórumon végzett tevékenység (kivéve a demonstrátori tevékenységet; pl. bizottsági tagság);

Tanulmányi versenyen való részvétel (az egyetemhez köthető,); Első évesek BSc-seknél középiskolai tanulmányi versenyeken elért eredmények: OKTV/SZÉTV: 1-10 hely 6 pont, 11-30.hely 3 pont, TUDOK: nagydíjas/első díjas 3 pont, Országos Ifjúsági Tudományos Innovációs Verseny: 1-3. hely 3 pont, Országos Művészeti Tanulmányi Verseny: 1-3. hely 3 pont.

TDK tevékenység, konferencián való részvétel; TDK díjazott: 1-2. helyezett vagy különdíj;

Demonstrátori tevékenység (tanszéki munkában való segédkezés);

Publikáció; Közösségi munka (egyetemi szakkollégiumi, ill. egyetemi szervezeti szervezői munka, Tandem programban való részvétel);

Szakfordítói képzésben való részvétel (min. 1 félév, max. 3 p.);

Szakmai gyakorlat (kivéve a kötelező, min. 1 hónap);

Kiemelkedő kulturális (pl. tánckari/énekkari) tevékenység (min. 1 év, max. 3 p.), kiemelkedő sportteljesítmény (min. megyei szintű helyezés) az egyetemi (csak első éveseknél a középiskolai) tanulmányok ideje alatt.

Vallási és politikai tevékenység nem fogadható el. Az egyéb szakmai tevékenységek körében a diploma megszerzéséhez kötelező tevékenység nem fogadható el.

Csak a hivatalos igazolással bizonyított tevékenység értékelhető (fejléc, aláírás és pecsét szükséges).

*Második forduló (szóbeli)*: maximum 25 pont

**HASZNOS ÉS FONTOS TUDNIVALÓK az Erasmus pályázattal kapcsolatban**

**1**. Az, hogy valaki „Erasmus hallgató”, azt jelenti, hogy a **fogadó egyetemen nem kell tandíjat fizetn**ie, mert úgy tekintik, mint a saját hallgatóikat. A különböző beiratkozási és **egyéb díjakat** azonban meg **kell** fizetni.

**2**. **Az intézményválasztással kapcsolatos megkötések, ajánlások**: A **partneregyetem**ek listájában szereplő az egyes partneregyetemekkel kötött szerződés tudományterülete és a tanulmányok lehetséges időtartama. Csak a megadott egyetemekkel, témákban és nyelveken van fogadókészség, tehát csak olyan partneregyetemet jelöljenek meg a pályázatukban, ami a saját szakjukhoz kötődő tématerületen fogad hallgatókat.   
Ajánlás: a német nyelvvizsgával rendelkező hallgatók német nyelvű intézetbe jelentkezzenek elsősorban. A nyelvvizsgának, nyelvtudásának megfelelő nyelven oktató intézményt válasszanak!

**3.** A külföldi félév során **30 kreditnyi kurzust ajánlott felvenni** a fogadó egyetemen (~25 kreditnyi szakos kurzust, a többi lehet nyelv, kultúra, sport, egyéb szabadon válaszható tárgy), ezek közül **20 kreditnyi szakos** kurzust sikeres vizsgákkal kell teljesíteni. Amennyiben a hallgató a minimális 20 kreditet nem teljesíti, akkor **az ösztöndíj** arányos része **visszafizettethető**.

**4**. **Engedélyezett tevékenységek** tanulmányon túl a szakdolgozat/diplomamunka írás is (amennyiben a fogadóintézmény és az itthoni témavezető is hozzájárul). Ebben az esetben a tanulmányi szerződésben a hallgató nem kurzusokat sorol fel, hanem a szakdolgozat/diplomamunka címét, valamint mindkét témavezető nevét (a külföldi partnerintézményből, illetve a karról). Fogadónyilatkozat szükséges minden esetben.

**5. Javasolt mobilitási időpont:** BSc 3. félévétől Kurzusok felvétele esetén nincsenek preferált félévek. Szakdolgozat/diplomamunka írás esetén csak a képzési idő utolsó évére lehet pályázni: azaz a kiutazáskor a BSc-n a 6 és 7. féléves, MSc-n a 3. és 4. féléves lehet a dolgozat író hallgató, illetve PhD hallgatók előzetes egyeztetés alapján a képzésük bármely szakaszában mehetnek dolgozatuk írására a partner intézményekbe.

**6**. **Az ERASMUS ösztöndíj csak hozzájárulás a külföldi tartózkodás költségeihez**, a különbséget elő kell teremteni a kiutazás előtt.

**Ösztöndíj összege fogadó országok alapján (tanulmányi célú mobilitás):**

* Magas megélhetési költségű országok: Egyesült Királyság (UK),), Finnország (FI), Izland (IS), Svédország (SE), Dánia (DK), Írország (IE), Norvégia (NO), Liechtenstein (LI), Luxemburg (LU): 520 € / hó
* Közepes megélhetési költségű országok: Ausztria (AT), Belgium (BE), Ciprus (CY), Franciaország (FR), Görögország (GR), Hollandia (NL), Málta (MT), Németország (DE), Olaszország (IT), Spanyolország (ES), Portugália (PT), 470 € / hó; ,
* Alacsonyabb megélhetési költségű országok: Bulgária (BG), Csehország (CZ), Észtország (EE), Horvátország (HR) Lengyelország (PL), Lettország (LV), Litvánia (LT), Macedónia (MK), Szlovákia (SK), Szlovénia (SI), Románia (RO),Törökország (TR): 420 € / hó

**Szociális támogatásra** leendő Erasmus hallgatóknak (200 € / hó) – ERASMUS kiegészítő pályázattal

(Elektronikusan és papíron a kari nemzetközi irodába kell benyújtani. A pályázatot nyert hallgatók e-mailen keresztül kapnak értesítést, amint elérhető ez a kiegészítő támogatás.)

**Fogyatékkal vagy tartósan beteg leendő Erasmus hallgatóknak –** ERASMUS kiegészítő pályázattal

(Elektronikusan és papíron a kari nemzetközi irodába kell benyújtani. A pályázatot nyert hallgatók e-mailen keresztül kapnak értesítést, amint elérhető ez a kiegészítő támogatás.)

Ha a Támogatási Szerződésben rögzített mobilitási idő több, mint 5 nappal csökken, akkor a hallgató az ERASMUS támogatás napi díjának arányos részével **visszafizetésre kötelezett**. (Egy hónapot 30 napnak számít a TEMPUS Közalapítvány táblázata.)

**7. Ha a hallgató pályázatát elfogadták**, akkor nomináljuk/jelöljük a partneregyetem felé, ezt követően a hallgatónak a fogadó egyetem által meghatározott határidőig jelentkeznie kell a fogadó intézménynél. Ki kell tölteni a fogadó intézmény jelentkezési lapját/lapjait, tantárgyakat kell választani (amit a Learning Agreementen kell jelölni) a partneregyetem kurzuslistája alapján. **Mindez önálló munkát feltételez, a fogadó intézmények honlapján elérhető a szükséges információ** (elég az „Erasmus” szóra, vagy az „Erasmus incoming”-ra keresni az adott honlapon), kérdés esetén a fogadó egyetemek koordinátorai is segítenek e-mailen keresztül.

A kari koordinátor válaszol a felmerülő kérdésekre és segít a jelentkezési dokumentum-csomag összeállításában, ellenőrzésében – azokat aláírásával/pecséttel látja el. A hallgató kiutazás előtt **támogatási szerződést köt** a Szent István Egyetemmel, melyben szerepel az ösztöndíj összege, az átutalás módja, a hallgató kötelezettségei. Támogatási szerződés nélkül kiutazni nem lehet.

**8. A hallgató saját maga gondoskodik a kinti szállásáról**. Bizonyos egyetemeknél van kollégiumi hely, de előfordul, hogy albérletet kell keresni. Kérjük, hogy tájékozódjanak a fogadó egyetem honlapján.

**9.** Az ösztöndíjat a Tempus Közalapítvány az egyetemre utalja át, innen utaljuk tovább a hallgatók által megjelölt számlára, közvetlenül a kiutazás előtt. Az **utalás két részletben**, **euróban** történik (deviza vagy forint számlára is utalunk, forint számla esetén az összeget a bank az adott napi árfolyamon forintban írja jóvá). Az ösztöndíj 90%-át kiutazás előtt, 10%-át pedig hazaérkezés után, az Erasmus félév lezárását követően utaljuk.

**10**. A kint tartózkodás első heteiben sokkal több a kiadás, mint később, mivel a szállás esetében többnyire kauciót kell letenni érkezéskor (van, ahol előleget is kérnek foglaláskor), kiegészítő biztosítást kell kötni, vagy kötelező az orvosi vizsgálat. A 2004. május 1-i csatlakozás óta a magyar állampolgároknak általában elegendő az Egészségbiztosítási Pénztárnál kiváltott Európai Egészségbiztosítási kártya (E111) biztosításként (ingyenesen igényelhető az OEP-től és ott rögtön kiadják, míg a kormányhivatalok leghamarabb is két hét után adják postára a kártyát.), ez sürgősségi ellátásokra jogosít az EU országaiban. A külföldi egyetemek sajátosságairól, elvárásairól érdemes tájékozódni az előző évek ösztöndíjasainál vagy a márciusra szervezett hallgatói mobilitási napokon.

**11**. **Az Erasmus tanulmányok (tárgyak) itthoni elfogadtatásával kapcsolatos előzetes figyelmeztetések, tanácsok:**  
   
**Beiratkozás**: Mivel az Erasmus pályázó a külföldi részképzés félévében beiratkozott hallgató kell, hogy legyen a Szent István Egyetemen, ezért IRATKOZZON BE a képzés regisztrációs hetében a NEPTUN-on keresztül.

**Itthoni tárgyfelvétel**

* Ha itthoni tárgyakat vesz fel, azt a regisztrációs, vagy az azt követő hétenN EPTUN-ban tegye meg!
* Figyelem! A felvett, de nem teljesített tárgyakért a vonatkozó díjtételt meg kell fizetni!
* Ha csak a kinti tárgyait akarja elfogadtatni az adott félévre, és ezért nem vesz fel itthoni tárgyakat, akkor feltétlenül vegye fel a kapcsolatot a tárgyfelvételi időszakban a Dékáni Hivatalban a tanulmányi ügyintézőjével, javasolt az egyéni tanrend kérése.

**Tárgyelfogadtatás**  
Kiutazás előtti teendők:

* **KÉRELEM** formanyomtatvány egyéni tanrendre- **kedvezményes tanulmányi rend**, Neptunból letölthető, kitöltés után elektronikusan kell benyújtani a Neptunon keresztül
* Egyéni tanrend esetén az itthon felvett tárgyat a vizsgaidőszak utolsó napjáig teljesíteni kell (oktatóval előtte egyeztetés szükséges)!
* A tanulni kívánt tárgyak listáját **(LearningAgreement és Tantárgy-elfogadási kérelem**) - tantárgyleírást mellékelve –kiutazás előtt alá kell íratni a küldő és fogadó intézménnyel is e nélkül nem köthető meg a Támogatási szerződés.

 Hazaérkezés utáni teendők:

* Tárgybefogadtatási kérelem benyújtása visszaérkezés után azonnal (Tanulmányi Osztályon a Neptunban intézendő). A tárgyelfogadtatás a fogadó intézmény által kiállított hivatalos Transcript of Records dokumentum alapján történik. Tárgyat csak kredittel és érdemjeggyel tudunk elfogadni, (szükséges hozzá a külföldi értékelési rendszer ECTS magyarázata). A Kreditátviteli Bizottság döntését követően a befogadott eredmények a Tanulmányi Osztály által kerülnek beírásra a NEPTUN-ba.
* Célszerű a Transcript of Records dokumentumot személyesen elkérni a fogadó intézmény koordinátorától, ha lehetséges – ezzel rengeteg időt spórolhat!

**HATÁRIDŐ**: Legkésőbb a következő félév regisztrációs hetének végéig! A kiutazás féléve szerinti vizsgaidőszak utolsó napját követően a tárgyak befogadása csak a következő aktív félévre történhet meg!

**12**. **Kiegészítő támogatások**ért lehet pályázni:

* Agrár Menedzsment Alapítványnál (GTK Tanulmányi Osztály) általában útiköltség hozzájárulásra,
* MAG Mezőgazdaságért Alapítványnál (MKK Tanulmányi Osztály),
* Állandó lakóhely szerinti Önkormányzatoknál,
* A Pályázati Figyelőben meghirdetett egyéb lehetőségekre (www.pafi.hu)
* Fogyatékkal vagy tartósan beteg leendő Erasmus hallgatóknak – ERASMUS kiegészítő pályázattal
* Szociális támogatásra leendő Erasmus hallgatóknak – ERASMUS kiegészítő pályázattal
* egyszeri hallgatói utazási támogatásra kari pályázattal (kari honlapon elérhető űrlapon)

**13.** Az aktuális Erasmus információk elérhetők honlapunkon:

illetve a **kari Erasmus facebook csoport**ban

**14**. **Egyéb kérdéssel e-mailben** (kothencz.zsuzsanna@kertk.szie.hu) vagy fogadóidőben (Kertészettudományi Kar, Dékáni Titkárság Nemzetközi Iroda K épület fsz. 16., hétfő és csütörtök 9.00-15.00, Tel: 06 1 3057314).

**Figyelem! A fenti kari pályázati feltételek a SZIE (Szent István Egyetem) Nemzetközi Irodája által közzétett Pályázati felhívás részét képző Általános pályázati feltételeket egészítik ki vagy szűkítik. A Pályázati felhívás, az Általános pályázati feltételek és a kari pályázati feltételek együtt értelmezhetők!**